THG เปิดลงทะเบียน “ลูกค้าองค์กร” จองวัคซีนทางเลือก ขั้นต่ำ 10 คน
THG เปิดลงทะเบียน "ลูกค้าองค์กร" จองวัคซีนทางเลือก ขั้นต่ำ 10 คน คาดได้รับวัคซีนประมาณเดือนตุลาคม-ธันวาคม 2564 โ
11 มิ.ย. 2564

นายแพทย์ธนาธิป ศุภประดิษฐ์ ประธานเจ้าหน้าที่บริหาร บริษัท ธนบุรี เฮลท์แคร์ กรุ๊ป จำกัด (มหาชน) หรือ THG เปิดเผยว่า หลังจากบริษัทฯ ปิดรับลงทะเบียนแสดงความสนใจวัคซีนทางเลือกสำหรับลูกค้าทั่วไปเมื่อวันที่ 6 มิถุนายนที่ผ่านมา มีผู้ลงทะเบียนแสดงความสนใจ (วันที่ 1-6 มิถุนายน) มากกว่า 1 ล้านราย
โดยปัจจุบันได้เปิดรับลงทะเบียนแก่ลูกค้าองค์กร บริษัท ห้าง ร้าน ผ่านช่องทางออนไลน์ https://vaccine-b2b.thg.co.th ตั้งแต่ 10 คนขึ้นไป เพื่อเสริมทางเลือกในการสร้างภูมิคุ้มกันแก่ร่างกาย 
ทั้งนี้ คาดว่าจะได้รับวัคซีนทางเลือกประมาณเดือนตุลาคม-ธันวาคม 2564 โดยสามารถเลือกรับบริการวัคซีนกับโรงพยาบาลในเครือข่าย THG 17 แห่ง ที่กระจายอยู่ในหลายจังหวัด ซึ่งจะเปิดให้ชำระค่าวัคซีนภายหลัง คาดว่าราคาเข็มละประมาณ 1,900 บาท รวมค่าบริการโรงพยาบาล ค่าบริการทางการแพทย์และค่าประกัน โดยไม่รวมค่าแพทย์ในกรณีที่มีโรคประจำตัวและจำเป็นต้องรับการวินิจฉัยจากแพทย์ก่อนเข้ารับบริการ
“เราสนับสนุนทุกคนให้เข้ารับการฉีดวัคซีนจากรัฐบาลให้ครบโดสโดยเร็วที่สุดก่อน เพื่อเร่งสร้างภูมิคุ้มกันหมู่ในประเทศ ลดการแพร่ระบาดและอัตราการเสียชีวิตจาก COVID-19 ส่วนการรับวัคซีนทางเลือกนั้นสามารถใช้เพื่อเสริมประสิทธิภาพการสร้างภูมิคุ้มกันให้กับร่างกายและช่วยเพิ่มความมั่นใจในการป้องกัน COVID-19 ที่ดียิ่งขึ้น” นายแพทย์ธนาธิป กล่าว